R. Fico, poslanec: (2004-09-22):
Najmä chcem zdôrazniť, že prvý zákon o reštitúcii cirkevného majetku a o vrátení takéhoto majetku naspäť z roku 1993 bol mimoriadne štedrý. Ak ho porovnáme s podobným v iných krajinách, tak ťažko by sme našli štát v Európe, ktorý by takto veľkoryso v roku 1993 pristúpil k vráteniu odňatého cirkevného majetku a majetku náboženských spoločností. Vôbec vrátenie majetku, to znamená zásah do vlastníckych vzťahov, je veľmi citlivá vec a robí sa iba výnimočne a v ojedinelých prípadoch. Považujeme preto aj v poslaneckom klube strany Smer za nevídaný zásah do právnej istoty a stability vlastníckych vzťahov, ak sa opätovne otvára možnosť vrátenia vlastníctva k nehnuteľnému majetku cirkvám a náboženským spoločnostiam, pretože nie je predsa možné, aby u toho, kto bol v neistote po roku 1993 v období, ktoré stanovoval samotný zákon, takáto neistota nastávala opäť. Preto toto je hlavný dôvod, prečo nie je možné súhlasiť s koncepciou tohto zákona. Chcem však v súvislosti s návrhom skupiny poslancov predložiť uznesenie nasledujúceho znenia. Uznesenie Národnej rady Slovenskej republiky k návrhu skupiny poslancov Národnej rady na vydanie zákona o navrátení vlastníctva k niektorému nehnuteľnému majetku cirkvám a náboženským spoločnostiam. „Národná rada Slovenskej republiky žiada vládu Slovenskej republiky, aby v zmysle príslušných ustanovení zákona o rokovacom poriadku predložila správu o rozsahu nehnuteľného a hnuteľného majetku v primeranej kvantifikácii, ktorý bol v zmysle príslušných právnych predpisov navrátený cirkvám či náboženským spoločnostiam.“ Podobný návrh uznesenia sme predkladali už niekoľkokrát v parlamente a žiadali sme vládu, aby presne vyčíslila, aký majetok bol na základe zákona z roku 1993 cirkvám a náboženským spoločnostiam vrátený. Môžeme odhadovať, že ide o obrovský majetok. Nemáme však presnú kvantifikáciu, ide však o majetok aj v dobrej hodnote, aj v zlej kvalite, ale sú to tisícky hektárov poľnohospodárskej pôdy, lesnej pôdy, obrovské množstvo nehnuteľností. A nie vo všetkých nehnuteľnostiach sa cirkvi správali lojálne k tým nájomcom, ktorí tam v čase, keď dochádzalo k navráteniu majetku, sa nachádzali v správach. Domnievam sa, že je veľmi potrebné, aby sme sa bavili na túto tému aj preto, aby sa určilo definitívne, či je potrebné prispievať 700 mil. alebo 800 mil. korún ročne na činnosť cirkví, pretože ak sa ukáže, že cirkvi a náboženské spoločnosti disponujú dostatočne kvalitným majetkom, ktorý môže zabezpečovať výnosy, treba sa začať baviť na tému odluky štátu od cirkvi, prinajmenšom o odluke cirkvi od štátneho rozpočtu. Preto dávame tento návrh. Dávam rovnako procedurálny návrh, aby sa o tomto návrhu uznesenia hlasovalo ako o prvom, teda predtým, ako sa začne hlasovať o pozmeňujúcich návrhoch k zákonu. (Hlasy z pléna.) Prečo by sa to nedalo, pani poslankyňa, veď je tu preto vôľa Národnej rady. My môžeme určiť poradie, aké chceme, a schválenie alebo neschválenie tohto uznesenia bude určite aj potom určovať postup opozičných poslancov k samotnému návrhu zákona. Slovenská republika musí vedieť, aký majetok sa vrátil. Nikto to nechce povedať. Nikto nechce povedať, čo všetko dnes cirkvi a náboženské spoločnosti majú a čo dostali na základe zákona z roku 1993. Je to také tajomstvo? Prečo to nechceme povedať? Koľko to je? Nech nám to niekto povie. Ak nám niekto povie, o aký majetok ide, budeme veľmi spokojní. Chceme vedieť, koľko to je pôdy lesnej, poľnohospodárskej, koľko to je budov, koľko to je bývalých škôl, koľko to je nemocníc, koľko to je kultúrnych pamiatok a tak ďalej, aká je účtovná hodnota tohto majetku a ako sa s týmto majetkom momentálne nakladá, aký je pravdepodobný výnos tohto majetku a či treba naozaj prispievať zo štátneho rozpočtu takými sumami, akými prispievame na činnosť cirkví a náboženských spoločností. A ak ma dobre počúvate, páni poslanci z Kresťanskodemokratického hnutia, hovorím o cirkvách a náboženských spoločnostiach, nehovorím o jednej konkrétnej cirkvi. Toto je návrh uznesenia, takže prosím, aby sme o ňom hlasovali v takom poradí, ako som povedal, s odôvodnením, ktoré som uviedol. Ďakujem pekne.